南部
作者：黄彥平
朝代：宋

paragraphs: 南部風流志，東山窈窕容。
詩牋元襞彩，史筆近書彤。
花月妖時見，閨房美間鍾。
夢蘭宵有證，吞蘂露添濃。
稍訝釵分髻，還憐鏡隱胸。
吹簫儀彩鳯，遺策駐游龍。
會是雲間墮，真成月下逢。
光風開荳蔻，鈿履上芙蓉。
湘岸傳虚瑟，昆廷學晚鐘。
瓌姿隨月滿，綺思殢春慵。
亂絮飛何遠，繁花影自重。
紅裳明洛浦，白雨濕巫峰。
織女期清漢，宜男結綠茸。
丹書多避忌，銀葉竟怔忪。
每遂西瑤宴，長防北斗舂。
屏深金屈戌，珮響玉玲瓏。
閱古柔情極，紬書逸興濃。
燭還通德侍，研有雪兒供。